b'\n_START_ARTICLE_\nLimba moldoveneasc\xc4\x83\n_START_PARAGRAPH_\nLimba moldoveneasc\xc4\x83 era denumirea dat\xc4\x83 limbii rom\xc3\xa2ne \xc3\xaen Moldova sovietic\xc4\x83, denumire folosit\xc4\x83 dup\xc4\x83 proclamarea independen\xc8\x9bei \xc3\xaen articolul 13, alineatul 1 din Constitu\xc8\x9bia Republicii Moldova, \xc3\xaen cercurile filoruse \xc8\x99i \xe2\x80\x9emoldoveniste\xe2\x80\x9d care doresc s\xc4\x83 creeze o \xe2\x80\x9econ\xc8\x99tiin\xc8\x9b\xc4\x83 na\xc8\x9bional\xc4\x83\xe2\x80\x9d local\xc4\x83 proprie rom\xc3\xa2nilor din Republica Moldova \xc8\x99i din Ucraina, introduc\xc3\xa2nd un clivaj lingvistic, etnic \xc8\x99i social artificial printre rom\xc3\xa2ni, respectiv printre rom\xc3\xa2nii moldoveni, \xc3\xaentre cei din Rom\xc3\xa2nia (Moldova Occidental\xc4\x83) \xc8\x99i cei din actuala CSI (succesoare a Uniunii Sovietice)._NEWLINE_\xc3\x8en prezent, la nivel oficial, de\xc8\x99i glotonimul de \xe2\x80\x9elimb\xc4\x83 moldoveneasc\xc4\x83\xe2\x80\x9d se p\xc4\x83streaz\xc4\x83 \xc3\xaen articolul 13 din Constitu\xc8\x9bia Republicii Moldova, Curtea Constitu\xc8\x9bional\xc4\x83 a apreciat \xc3\xaen 2013 c\xc4\x83 acest articol are valoare juridic\xc4\x83 inferioar\xc4\x83 Declara\xc8\x9biei de independen\xc8\x9b\xc4\x83, \xc8\x99i c\xc4\x83 prin urmare limba oficial\xc4\x83 a Republicii, ca stat independent, este \xe2\x80\x9elimba rom\xc3\xa2n\xc4\x83\xe2\x80\x9d, adjectivul \xe2\x80\x9emoldoveneasc\xc4\x83\xe2\x80\x9d fiind o denumire alternativ\xc4\x83 f\xc4\x83r\xc4\x83 obligativitate de folosire._NEWLINE_Identitatea limbii vorbite pe ambele maluri ale Prutului a fost recunoscut\xc4\x83 oficial \xc3\xaenc\xc4\x83 de la reintroducerea alfabetului latin \xc3\xaen 1989 \xc8\x99i, \xc3\xaentr-adev\xc4\x83r, \xc3\xaen Declara\xc8\x9bia de independen\xc8\x9b\xc4\x83 din 1991 limba se cheam\xc4\x83 \xe2\x80\x9erom\xc3\xa2n\xc4\x83\xe2\x80\x9d, denumire sub care de altfel se pred\xc4\x83 \xc8\x99i \xc3\xaen \xc8\x99coli \xc3\xaencep\xc3\xa2nd de atunci. Cu toate acestea, dezbaterile politice au fost resuscitate de adoptarea Constitu\xc8\x9biei din 1994, care revenea la denumirea de \xe2\x80\x9elimb\xc4\x83 moldoveneasc\xc4\x83\xe2\x80\x9d. La acel moment, politicile de glasnost \xc8\x99i perestroika temperaser\xc4\x83 radicalismul sovietic ce distingea \xc3\xaentre dou\xc4\x83 limbi, dezbaterea mut\xc3\xa2ndu-se pe ideea unei limbi comune cu dou\xc4\x83 glotonime/lingvonime oficiale, rom\xc3\xa2n\xc4\x83 \xc8\x99i moldoveneasc\xc4\x83._NEWLINE_\xc3\x8en cele din urm\xc4\x83, prin Hot\xc4\x83r\xc3\xa2rea nr. 36 din 5 decembrie 2013, Curtea Constitu\xc8\x9bional\xc4\x83 a hot\xc4\x83r\xc3\xa2t c\xc4\x83 prevederea con\xc8\x9binut\xc4\x83 \xc3\xaen Declara\xc8\x9bia de Independen\xc8\x9b\xc4\x83 referitoare la limba rom\xc3\xa2n\xc4\x83 ca limb\xc4\x83 de stat a Republicii Moldova prevaleaz\xc4\x83 asupra prevederii referitoare la limba moldoveneasc\xc4\x83 con\xc8\x9binute \xc3\xaen articolul 13 al Constitu\xc8\x9biei._NEWLINE_Denumirea politic\xc4\x83 de \xe2\x80\x9elimb\xc4\x83 moldoveneasc\xc4\x83\xe2\x80\x9d nu trebuie confundat\xc4\x83 cu denumirea lingvistic\xc4\x83 \xe2\x80\x9egraiul moldovenesc\xe2\x80\x9d care desemneaz\xc4\x83 forma tradi\xc8\x9bional\xc4\x83 a limbii rom\xc3\xa2ne populare vorbit\xc4\x83 pe teritoriile fostului Principat al Moldovei \xc3\xaen Rom\xc3\xa2nia (Moldova occidental\xc4\x83), Republica Moldova \xc8\x99i Ucraina; limba rom\xc3\xa2n\xc4\x83 este limb\xc4\x83 matern\xc4\x83 pentru aproximativ 2,5 milioane de locuitori ai Republicii Moldova (76,5% din popula\xc8\x9bia \xc8\x9b\xc4\x83rii)._NEWLINE_La nivel de popula\xc8\x9bie, de\xc8\x99i majoritatea locuitorilor capitalei Chi\xc8\x99in\xc4\x83u \xc8\x99i, conform sondajelor, persoanele cu \xc3\xaenalt\xc4\x83 educa\xc8\x9bie folosesc denumirea de \xe2\x80\x9elimb\xc4\x83 rom\xc3\xa2n\xc4\x83\xe2\x80\x9d, doar unul din \xc8\x99apte moldoveni din mediul rural a declarat rom\xc3\xa2na ca limb\xc4\x83 matern\xc4\x83 la ultimul recens\xc4\x83m\xc3\xa2nt._NEWLINE_\xc3\x8en cele 5 raioane \xc8\x99i 2 municipii ale zonei controlate de republica separatist\xc4\x83 Transnistria \xe2\x80\x9elimba moldoveneasc\xc4\x83\xe2\x80\x9d este \xc3\xaenc\xc4\x83 scris\xc4\x83 cu literele chirilice ruse\xc8\x99ti (ca \xc3\xaen perioada sovietic\xc4\x83), deosebite de literele chirilice tradi\xc8\x9bionale ale limbii rom\xc3\xa2ne de dinainte de 1860. Astfel scris\xc4\x83, este co-oficial\xc4\x83 cu limbile ucrainean\xc4\x83 \xc8\x99i rus\xc4\x83. \xc3\x8en G\xc4\x83g\xc4\x83uzia, este scris\xc4\x83 cu litere latine, ca \xc8\x99i \xc3\xaen restul Republicii Moldova \xc8\x99i este co-oficial\xc4\x83 cu g\xc4\x83g\xc4\x83uza \xc8\x99i rusa.\n_START_SECTION_\nIdentitate\n_START_PARAGRAPH_\n\xc3\x8en \xc8\x99coli, limba se nume\xc8\x99te rom\xc3\xa2n\xc4\x83, iar \xc3\xaen primii ani de democra\xc8\x9bie a fost studiat\xc4\x83 chiar cu manuale din Rom\xc3\xa2nia._NEWLINE_Academicianul Gheorghe Duca, \xc8\x99ef al Academiei de \xc8\x98tiin\xc8\x9be a Moldovei: _NEWLINE_\xe2\x80\x9e\xc3\xaen anul 1994, atunci c\xc3\xa2nd glotonimul limb\xc4\x83 moldoveneasc\xc4\x83 a fost introdus \xc3\xaen Constitu\xc8\x9bie, Prezidiul Academiei de \xc8\x98tiin\xc8\x9be a adoptat o hot\xc4\x83r\xc3\xa2re \xc3\xaen care a dedus clar: \xe2\x80\x9eArt. 13 din Constitu\xc8\x9bie trebuie s\xc4\x83 fie rev\xc4\x83zut \xc3\xaen conformitate cu adev\xc4\x83rul \xc8\x99tiin\xc8\x9bific, urm\xc3\xa2nd a fi formulat \xc3\xaen felul urm\xc4\x83tor: limba de stat (oficial\xc4\x83) a Republicii Moldova este limba rom\xc3\xa2n\xc4\x83". Prin urmare, denumirea corect\xc4\x83 a limbii noastre este limba rom\xc3\xa2n\xc4\x83 \xc8\x99i \xc3\xaen aceast\xc4\x83 chestiune, extrem de sensibil\xc4\x83, A\xc8\x98M nu a l\xc4\x83sat loc de interpretare sau de t\xc3\xa2rg. Acest adev\xc4\x83r este sus\xc8\x9binut \xc8\x99i de comunitatea \xc8\x99tiin\xc8\x9bific\xc4\x83 interna\xc8\x9bional\xc4\x83, de speciali\xc8\x99tii \xc3\xaen domeniul limbilor romanice, inclusiv de savan\xc8\x9bii ru\xc8\x99i.\xe2\x80\x9d_NEWLINE_ _NEWLINE_\xc3\x8enainte de 19 iunie 2006 majoritatea institu\xc8\x9biilor oficiale moldovene\xc8\x99ti foloseau acela\xc8\x99i termen, inclusiv pe siturile lor web. O hot\xc4\x83r\xc3\xa2re a guvernului cu privire la modul de publicare a informa\xc8\x9biei pe paginile oficiale ale autorit\xc4\x83\xc8\x9bilor administra\xc8\x9biei publice \xc3\xaen re\xc8\x9beaua Internet de la acea dat\xc4\x83 stipula c\xc4\x83 \xe2\x80\x9einforma\xc8\x9bia pe paginile-web oficiale ale autorit\xc4\x83\xc8\x9bilor administra\xc8\x9biei publice va fi publicat\xc4\x83, \xc3\xaen mod obligatoriu, \xc3\xaen limba moldoveneasc\xc4\x83 \xc8\x99i \xc3\xaen limba rus\xc4\x83, \xc3\xaen conformitate cu legisla\xc8\x9bia \xc3\xaen vigoare privind func\xc8\x9bionarea limbilor\xe2\x80\x9d. Unele situri web s-au conformat normei, de\xc8\x99i exist\xc4\x83 \xc3\xaen continuare situri web care folosesc denumirea de \xe2\x80\x9elimb\xc4\x83 rom\xc3\xa2n\xc4\x83\xe2\x80\x9d sau abrevieri ale acesteia. Printre siturile web care folosesc \xc3\xaen continuare denumirea de \xe2\x80\x9elimba rom\xc3\xa2n\xc4\x83\xe2\x80\x9d se num\xc4\x83r\xc4\x83 Ministerul Administra\xc8\x9biei Publice Locale, Consiliul Na\xc8\x9bional pentru Acreditare \xc8\x99i Atestare al Republicii Moldova, Agen\xc8\x9bia Privatizare de pe l\xc3\xa2ng\xc4\x83 Ministerul Economiei \xc8\x99i Comer\xc8\x9bului, Departamentul pentru Migra\xc8\x9bie, Academia de \xc8\x98tiin\xc8\x9be a Moldovei, Agen\xc8\x9bia Na\xc8\x9bional\xc4\x83 pentru Reglementare \xc3\xaen Comunica\xc8\x9bii Electronice \xc8\x99i Tehnologia Informa\xc8\x9biei, Agen\xc8\x9bia Rela\xc8\x9bii Funciare \xc8\x99i Cadastru, Agen\xc8\x9bia Na\xc8\x9bional\xc4\x83 de Dezvoltare Rural\xc4\x83 \xc8\x99i multe altele. Exist\xc4\x83 \xc8\x99i situri web disponibile doar \xc3\xaen limba rom\xc3\xa2n\xc4\x83 (deci care nu au indicatori de limb\xc4\x83) sau care \xc3\xaen locul limbii afi\xc8\x99eaz\xc4\x83 un steag tricolor (uneori cu stema Moldovei), evit\xc3\xa2nd astfel problema denumirii limbii._NEWLINE_\xc3\x8en 1993, politicianul Vasile Stati \xc8\x99i-a exprimat convingerilor ce sus\xc8\x9bineau existen\xc8\x9ba unei limbi "moldovene\xc8\x99ti" de sine st\xc4\x83t\xc4\x83toare, diferit\xc4\x83 de cea rom\xc3\xa2n\xc4\x83, \xc3\xaen cartea sa \xe2\x80\x9eMoldovenii \xc3\xaen lume\xe2\x80\x9d. Cartea sa con\xc8\x9binea o mul\xc8\x9bime de neadev\xc4\x83ruri \xc8\x99i falsuri, lucruri care i-au atras o mul\xc8\x9bime de critici. Lui Stati i se p\xc4\x83rea totodat\xc4\x83 de neomis faptul c\xc4\x83 anterior, mul\xc8\x9bi autori moldoveni \xc3\xae\xc8\x99i numeau limba moldoveneasc\xc4\x83, de la Grigore Ureche la Miron Costin sau Dimitrie Cantemir,de\xc8\x99i Dimitrie Cantemir are destule lucr\xc4\x83ri care atest\xc4\x83 denumirea limbii \xe2\x80\x9dMoldovene\xc8\x99ti\xe2\x80\x9d in \xe2\x80\x9dLimba Rom\xc3\xa2neasc\xc4\x83\xe2\x80\x9d precum \xe2\x80\x9dHronicul Vechimii Rom\xc3\xa2no-Moldo-Vlahilor\xe2\x80\x9d._NEWLINE__NEWLINE_Lingvistul Eugen Co\xc8\x99eriu, implicat \xc8\x99i el \xc3\xaen dezbaterea referitoare la glotonimul de \xe2\x80\x9elimb\xc4\x83 moldoveneasc\xc4\x83\xe2\x80\x9d, preciza c\xc4\x83 \xc3\xaen\xc8\x99i\xc8\x99i sus\xc8\x9bin\xc4\x83torii moldovenismului scriu \xc3\xaentr-o rom\xc3\xa2n\xc4\x83 \xc3\xaengrijit\xc4\x83, pe care o denumesc \xe2\x80\x9emoldoveneasc\xc4\x83\xe2\x80\x9d, fapt care constituie un argument irefutabil \xc3\xaempotriva existen\xc8\x9bei acestei limbi ca limb\xc4\x83 de sine st\xc4\x83t\xc4\x83toare \xc8\x99i \xc3\xaen favoarea punctului de vedere c\xc4\x83 cele dou\xc4\x83 glotonime sunt pur \xc8\x99i simplu sinonime. Mai mult, Co\xc8\x99eriu insist\xc4\x83 c\xc4\x83:_NEWLINE_\xe2\x80\x9ea promova sub orice form\xc4\x83 o limb\xc4\x83 moldoveneasc\xc4\x83, deosebit\xc4\x83 de limba rom\xc3\xa2na este, din punct de vedere strict lingvistic, ori o gre\xc8\x99eal\xc4\x83 naiv\xc4\x83, ori o fraud\xc4\x83 \xc8\x99tiin\xc8\x9bific\xc4\x83. Din punct de vedere istoric \xc8\x99i practic este o absurditate, o utopie \xc8\x99i din punct de vedere politic e o anulare a identit\xc4\x83\xc8\x9bii etnice \xc8\x99i culturale a unui popor \xc8\x99i deci un act de genocid etnico-cultural\xe2\x80\x9d_NEWLINE_ Ion Stici afirma c\xc4\x83 nicio limb\xc4\x83 nu poate avea dou\xc4\x83 denumiri, \xc3\xaen timp ce fostul pre\xc8\x99edinte moldovean, Mircea Snegur g\xc4\x83sea recunoa\xc8\x99terea a dou\xc4\x83 glotonime pentru o limb\xc4\x83 incompatibil\xc4\x83 cu adev\xc4\x83rul \xc8\x99tiin\xc8\x9bific. Snegur afirma \xc3\xaen discursul s\xc4\x83u din 27 aprilie 1995: _NEWLINE_\xe2\x80\x9eNumele corect al limbii pe care o vorbim este rom\xc3\xa2n\xc4\x83, iar cei ce nu vor s\xc4\x83 \xc3\xaen\xc8\x9beleag\xc4\x83 \xe2\x80\x93 s\xc4\x83 consulte savan\xc8\x9bii, care \xc8\x99tiu mai multe despre etimologia \xc8\x99i dezvoltarea limbii noastre.\xe2\x80\x9d_NEWLINE_._NEWLINE_Adep\xc8\x9bii moldovenismului sunt de cele mai multe ori moldoveni care au crescut \xc3\xaen familii mixte, \xc3\xaen care numai unul dintre p\xc4\x83rin\xc8\x9bi este moldovean(rom\xc3\xa2n). Astfel, mamele lui Vasile Stati \xc8\x99i Valeriu Reni\xc8\x9b\xc4\x83 sunt rusoaice, tat\xc4\x83l lui Constantin Star\xc3\xae\xc8\x99 este ucrainean, mama lui Ion Berlinski este \xc8\x9biganc\xc4\x83, iar tat\xc4\x83l vitreg a lui Vladimir Voronin este rus._NEWLINE_Totodat\xc4\x83, idiomul moldovenesc este de cele mai multe ori asociat celorlalte graiuri vorbite pe teritoriul Rom\xc3\xa2niei, muntenesc, cri\xc8\x99ean \xc8\x99.a., a\xc8\x99adar o echivalare \xc3\xaentre cele dou\xc4\x83 este nepotrivit\xc4\x83 (dup\xc4\x83 Ion Stici, Silviu Berejan, Vitalie Marin, Eugen Co\xc8\x99eriu). Astfel, cuvintele lui Stati despre a\xc8\x99a-numita \xe2\x80\x9elimb\xc4\x83 moldoveneasc\xc4\x83\xe2\x80\x9d sunt de cele mai multe ori calificate drept \xe2\x80\x9ehimere\xe2\x80\x9d, \xe2\x80\x9eun fals \xc8\x99tiin\xc8\x9bific\xe2\x80\x9d, o \xe2\x80\x9eabsurditate\xe2\x80\x9d, o \xe2\x80\x9eutopie\xe2\x80\x9d, un \xe2\x80\x9eact de genocid etnic \xc8\x99i cultural\xe2\x80\x9d. Glotonimul de \xe2\x80\x9elimb\xc4\x83 moldoveneasc\xc4\x83\xe2\x80\x9d a primit la r\xc3\xa2ndul s\xc4\x83u calificative ca \xe2\x80\x9efals\xe2\x80\x9d (Nicolae Leahu, Gheorghe Mih\xc4\x83il\xc4\x83), \xe2\x80\x9ehimeric\xe2\x80\x9d (Vlad Cubreacov), \xe2\x80\x9eartistic\xe2\x80\x9d (Moldopres, 20 iulie 1995)._NEWLINE_Din punct de vedere interna\xc8\x9bional, termenul de \xe2\x80\x9elimb\xc4\x83 rom\xc3\xa2n\xc4\x83\xe2\x80\x9d este folosit pentru a denumi limba oficial\xc4\x83 \xc3\xaen Republica Moldova de c\xc4\x83tre diverse institu\xc8\x9bii \xc8\x99i organiza\xc8\x9bii, ca ONU, Uniunea European\xc4\x83, Banca Mondial\xc4\x83, CIA, Ministerul German de Externe sau Departamentul de Stat al SUA._NEWLINE_\xc3\x8en anul 2002, ministrul moldovean de Justi\xc8\x9bie Ion Morei, a declarat c\xc4\x83 rom\xc3\xa2na \xc8\x99i moldoveneasca sunt una \xc8\x99i aceea\xc8\x99i limb\xc4\x83, \xc8\x99i c\xc4\x83 Constitu\xc8\x9bia Republicii Moldova ar trebui modificat\xc4\x83, nu neap\xc4\x83rat prin schimbarea cuv\xc3\xa2ntului moldoveneasc\xc4\x83 \xc3\xaen rom\xc3\xa2n\xc4\x83, ci prin ad\xc4\x83ugarea sintagmei \xe2\x80\x9eRom\xc3\xa2na \xc8\x99i moldoveneasca sunt aceea\xc8\x99i limb\xc4\x83\xe2\x80\x9c. Ministrul moldovean al \xc3\x8env\xc4\x83\xc8\x9b\xc4\x83m\xc3\xa2ntului, Valentin Beniuc, zicea: \xe2\x80\x9eAm spus nu o dat\xc4\x83 c\xc4\x83 no\xc8\x9biunile de limb\xc4\x83 moldoveneasc\xc4\x83 \xc8\x99i limb\xc4\x83 rom\xc3\xa2n\xc4\x83 reflect\xc4\x83 unul \xc8\x99i acela\xc8\x99i fenomen lingvistic \xc3\xaen esen\xc8\x9b\xc4\x83\xe2\x80\x9c._NEWLINE_Academicianul Silviu Berejan, cercet\xc4\x83tor \xc8\x99tiin\xc8\x9bific principal \xc3\xaen cadrul Institutului de Lingvistic\xc4\x83 de pe l\xc3\xa2ng\xc4\x83 Academia de \xc8\x98tiin\xc8\x9be a Moldovei, a pledat \xc3\xaen Conferin\xc8\x9ba privind denumirea limbii de stat a Republicii Moldova pentru inexisten\xc8\x9ba unei a\xc8\x99a-numite limbi moldovene\xc8\x99ti._NEWLINE_Unele dintre cele mai impresionante contribu\xc8\x9bii \xc3\xaen sprijinul identit\xc4\x83\xc8\x9bii sunt lucr\xc4\x83rile lui Nicolae M\xc4\x83tca\xc8\x99, printre care \xc8\x99i Comunicarea prezentat\xc4\x83 la Congresul al V-lea al Filologilor Rom\xc3\xa2ni, Ia\xc8\x99i-Chi\xc8\x99in\xc4\x83u, 6-9 iulie 1994. M\xc4\x83tca\xc8\x99, la fel ca \xc8\x99i Co\xc8\x99eriu, reformuleaz\xc4\x83 \xe2\x80\x9eargumentele\xe2\x80\x9c moldoveniste (a\xc8\x99a \xc3\xaenc\xc3\xa2t acestea s\xc4\x83 sune a texte \xc8\x99tiin\xc8\x9bifice), dup\xc4\x83 care desfiin\xc8\x9beaz\xc4\x83 teoria moldovenist\xc4\x83, paragraf cu paragraf. La sf\xc3\xa2r\xc8\x99it filologul \xc3\xae\xc8\x99i \xe2\x80\x9ejustific\xc4\x83\xe2\x80\x9c gestul: \xe2\x80\x9e\xc8\x98tiin\xc8\x9ba nu trebuie s\xc4\x83 se afle la cheremul cut\xc4\x83rui sau cut\xc4\x83rui conduc\xc4\x83tor sau partid, scopul suprem al ei const\xc3\xa2nd \xc3\xaen a sluji adev\xc4\x83rul.\xe2\x80\x9c_NEWLINE__NEWLINE_Din Revista Ministerului Instruc\xc8\x9biunii Publice, fasciculul 29, sec\xc8\x9biunea IV,  Petersburg, 1840, pagina 7:_NEWLINE_\xe2\x80\x9eDespre situa\xc8\x9bia \xc3\xaenv\xc4\x83\xc8\x9b\xc4\x83m\xc3\xa2ntului \xc3\xaen Principatele Moldovei \xc8\x99i Valahiei:_NEWLINE_Moldova \xc8\x99i Valahia sunt \xc8\x9b\xc4\x83ri locuite de un popor care are o singur\xc4\x83 origine, o singur\xc4\x83 limb\xc4\x83, o singur\xc4\x83 Credin\xc8\x9b\xc4\x83, \xc3\xaen pofida separa\xc8\x9biei lor pe plan civil, ele au avut necontenit o singur\xc4\x83 soart\xc4\x83 comun\xc4\x83: au suferit \xc3\xaempreun\xc4\x83 de-a lungul secolelor, purt\xc3\xa2nd aceea\xc8\x99i cruce grea, iar acum sorb o nou\xc4\x83 via\xc8\x9b\xc4\x83 din acela\xc8\x99i izvor d\xc4\x83t\xc4\x83tor de via\xc8\x9b\xc4\x83. Ele au acela\xc8\x99i trecut, acela\xc8\x99i prezent \xc8\x99i, bine\xc3\xaen\xc8\x9beles \xe2\x80\x93 acela\xc8\x99i viitor!\xe2\x80\x9d_NEWLINE_._NEWLINE_Klaus Heitmann, \xc3\xaen cartea sa intitulat\xc4\x83 Limba \xc8\x99i Politica \xc3\xaen Republica Moldova scrie:_NEWLINE_\xe2\x80\x9eRomana vorbita \xc8\x99i scris\xc4\x83 \xc3\xaen URSS e considerat\xc4\x83 \xc3\xaen lingvistica sovietic\xc4\x83 o limba aparte (limba moldoveneasca)... De fapt, cele doua limbi se deosebesc \xc3\xaen realitate doar prin aceea ca rom\xc3\xa2na folose\xc8\x99te grafia latin\xc4\x83, iar moldoveneasca, dimpotriv\xc4\x83, grafia chirilic\xc4\x83; moldoveneasca vorbit\xc4\x83 este un dialect al limbii rom\xc3\xa2ne\xe2\x80\x9d_NEWLINE_._NEWLINE_Nikolai Durnovo,lingvist \xc8\x99i ministrul inva\xc8\x9b\xc4\x83m\xc3\xaentului \xc3\xaen Imperiul Rus,scria \xc3\xaen Peterburgskie vedomosti, 27 mai (9 iunie) 1912:_NEWLINE_\xe2\x80\x9e \xe2\x80\xa6 toate scolile organizate in Basarabia au scopul de a transforma rom\xc3\xa2nii basarabeni \xc3\xaen velicoro\xc8\x99i, ceea ce nu reu\xc8\x99e\xc8\x99te\xe2\x80\x9d_NEWLINE_._NEWLINE_Ruben Budagov:_NEWLINE_\xe2\x80\x9eNumai pentru faptul ca I.V. Stalin aminteste \xc2\xablimba moldoveneasca\xc2\xbb a aparut problema limbii moldovenesti de sine statatoare, desi majoritatea lingvi\xc8\x99tilor considera pana acum ca rom\xc3\xa2nii si moldovenii vorbesc aceeasi limba\xe2\x80\x9d_NEWLINE_Voprosi iazakoznania, 1957, Nr.2, p. 154_NEWLINE_Conform relat\xc4\x83rilor despre recentul recens\xc4\x83m\xc3\xa2nt moldovean, aproximativ 2/3 din cei care \xc8\x99i-au declarat limba matern\xc4\x83 ca fiind rom\xc3\xa2n\xc4\x83 sau moldoveneasc\xc4\x83 au folosit primul termen. Ulterior, datele oficiale finale ale recens\xc4\x83m\xc3\xa2ntului au ar\xc4\x83tat c\xc4\x83 doar pu\xc8\x9bin peste o cincime din vorbitorii de limb\xc4\x83 rom\xc3\xa2n\xc4\x83/moldovean\xc4\x83 au indicat rom\xc3\xa2na ca limb\xc4\x83 matern\xc4\x83, \xc3\xaens\xc4\x83 rezultatele cu privire la acest subiect au fost puse la \xc3\xaendoial\xc4\x83._NEWLINE__NEWLINE_Solistul proiectului Carla\'s Dreams, \xc3\xaentrebat care este diferen\xc8\x9ba dintre limba roman\xc4\x83 \xc8\x99i cea moldoveneasc\xc4\x83, a r\xc4\x83spuns:_NEWLINE_\xe2\x80\x9eNoi c\xc3\xa2nt\xc4\x83m \xc3\xaen rus\xc4\x83, \xc3\xaen rom\xc3\xa2n\xc4\x83 \xc8\x99i \xc3\xaen englez\xc4\x83....E un subiect foarte politizat. Nu este nicio diferen\xc8\x9b\xc4\x83. Este limba rom\xc3\xa2n\xc4\x83 \xc8\x99i at\xc3\xa2t. Este doar dialect moldovenesc, care se \xc3\xaent\xc3\xa2lne\xc8\x99te nu doar \xc3\xaen Republica Moldova, dar \xc8\x99i \xc3\xaen regiunea Moldovei din Rom\xc3\xa2nia. Dic\xc8\x9bionarul este rom\xc3\xa2n. Nu avem dic\xc8\x9bionare de limb\xc4\x83 moldoveneasc\xc4\x83\xe2\x80\x9d_NEWLINE_._NEWLINE_Marele om de \xc8\x99tiin\xc8\x9b\xc4\x83 rus,de origine basararabean\xc4\x83,fost vice-pre\xc8\x99edinte al Academiei \xc8\x98tiin\xc8\x9belor Naturale a Federa\xc8\x9biei Ruse \xc8\x99i membrul al Academiei Europene Serghei Petrovici Kapi\xc8\x9ba, nota pentru jurmalul "Natura":_NEWLINE_\xe2\x80\x9eAcademicianul Piotrovski, un mare romanist \xc8\x99i un foarte bun prieten al familiei noastre, a tot vorbit despre situa\xc8\x9bia lingvistic\xc4\x83 din Basarabia, inclusiv despre felul acesta al multor intelectuali, iscat din ra\xc8\x9biuni de circumspec\xc8\x9bie politic\xc4\x83, desigur, de a ocoli numele ei cel adev\xc4\x83rat. Dar ea este limba rom\xc3\xa2n\xc4\x83 \xc8\x99i n-ai ce-i face.\xe2\x80\x9d_NEWLINE_._NEWLINE_Conform declara\xc8\x9biilor europarlamentarului Adrian Severin, Comisia European\xc4\x83 a renun\xc8\x9bat s\xc4\x83 mai foloseasc\xc4\x83 glotonimul \xe2\x80\x9elimba moldoveneasc\xc4\x83\xe2\x80\x9d \xc3\xaen documentele oficiale._NEWLINE_Limba \xe2\x80\x9dMoldoveneasc\xc4\x83\xe2\x80\x9d cap\xc4\x83t\xc4\x83 din an \xc3\xaen an un statut din ce \xc3\xaen ce mai slab,fiind considerat\xc4\x83 ca o reminiscen\xc8\x9b\xc4\x83 a perioadei Sovietice \xc3\xaen Moldova de Est. Limba pierde teren din cauza neoficialit\xc4\x83\xc8\x9bii acesteia \xc8\x99i din cauza faptului c\xc4\x83 a fost folosit\xc4\x83 pe post de instrument politic \xc3\xaen perioada anterior men\xc8\x9bionat\xc4\x83. Sus\xc8\x9bin\xc4\x83torii politici ai acestei \xe2\x80\x9dlimbi\xe2\x80\x9d sunt Partidul Sociali\xc8\x99tilor din Republica Moldova \xc8\x99i Partidul Comuni\xc8\x99tilor din Republica Moldova care \xc3\xaenc\xc4\x83 propag\xc4\x83 ideea unui \xe2\x80\x9dsentiment na\xc8\x9bional moldovenesc\xe2\x80\x9d inspirat de modelul Sovietic din RSS Moldoveneasc\xc4\x83 respectiv RASS Moldoveneasc\xc4\x83.\n_START_SECTION_\nDiferen\xc8\x9be\n_START_PARAGRAPH_\n\xc3\x8en Republica Moldova, persoanele mai pu\xc8\x9bin \xc8\x99colite \xc8\x99i cele pentru care nu este limba matern\xc4\x83, vorbesc o limb\xc4\x83 \xe2\x80\x9emoldoveneasc\xc4\x83\xe2\x80\x9d comun\xc4\x83 mai apropiat\xc4\x83 de graiul moldovenesc popular dec\xc3\xa2t de standardul literar folosit de cele dou\xc4\x83 \xc8\x9b\xc4\x83ri Rom\xc3\xa2nia \xc8\x99i Moldova.\n_START_SECTION_\nOrtografie \xc8\x99i alfabet\n_START_PARAGRAPH_\n(Vezi \xc8\x99i: Transliterarea limbii rom\xc3\xa2ne din scrierea \xe2\x80\x9emoldoveneasc\xc4\x83\xe2\x80\x9d \xc3\xaen cea latin\xc4\x83)_NEWLINE_Principala diferen\xc8\x9b\xc4\x83 de ortografie \xc3\xaentre cele dou\xc4\x83 variante (folosirea literelor \xc3\xa2 \xc8\x99i \xc3\xae) a fost abolit\xc4\x83 prin publicarea \xe2\x80\x9eDic\xc8\x9bionarului ortografic al limbii rom\xc3\xa2ne (ortoepic, morfologic, cu norme de punctua\xc8\x9bie)\xe2\x80\x9d (elaborat de Academia de \xc8\x98tiin\xc8\x9be a Moldovei \xc8\x99i recomandat spre editare \xc3\xaen urma \xc8\x99edin\xc8\x9bei din 15 noiembrie 2000). \xc3\x8enainte, \xc3\xaen timp ce \xc3\xaen rom\xc3\xa2na standard erau folosite ambele glife, cu reguli clare de folosire (a se vedea \xc3\xa2 \xc8\x99i \xc3\xae), \xc3\xaen rom\xc3\xa2na moldoveneasc\xc4\x83 era recomandat\xc4\x83 folosirea lui \xc3\xae din i. Totu\xc8\x99i, multe publica\xc8\x9bii de limb\xc4\x83 rom\xc3\xa2n\xc4\x83 din Republica Moldova foloseau \xc8\x99i \xc3\xaenainte de acest moment \xc3\xa2 (Flux, Accente, Ziarul de Garda, Timpul, etc.), la fel cum \xc3\xaen Rom\xc3\xa2nia exist\xc4\x83 publica\xc8\x9bii care folosesc vechea ortografie (Academia Ca\xc8\x9bavencu printre altele). Faptul c\xc4\x83 ortografia oficial\xc4\x83 reglementat\xc4\x83 \xc3\xaen Republica Moldova impunea folosirea \xc3\xaen exclusivitate a literei \xc3\xae se datora faptului c\xc4\x83, dup\xc4\x83 perioada sovietic\xc4\x83 \xc3\xaen care rom\xc3\xa2na era scris\xc4\x83 cu alfabetul chirilic, c\xc3\xa2nd Academia de \xc8\x98tiin\xc8\x9be a Moldovei a adoptat alfabetul latin cu ortografia din Rom\xc3\xa2nia, Academia Rom\xc3\xa2n\xc4\x83 \xc3\xaenc\xc4\x83 nu reintrodusese simbolul \xc3\xa2 \xc3\xaen forma inspirat\xc4\x83 de ortografia interbelic\xc4\x83._NEWLINE_Din acela\xc8\x99i motiv, cuv\xc3\xa2ntul sunt se scria \xc3\xaen Moldova s\xc3\xaent._NEWLINE_\xc3\x8en perioada comunist\xc4\x83, \xc8\x99i \xc3\xaen primii ani de dup\xc4\x83 revolu\xc8\x9bie, rom\xc3\xa2na din Rom\xc3\xa2nia folosea la r\xc3\xa2ndul ei aceea\xc8\x99i ortografie (scrierea cu \xc3\xae din i \xc8\x99i s\xc3\xaent). Decizia de a reforma ortografia pentru a include \xc8\x99i caracterul \xe2\x80\x9e\xc3\xa2\xe2\x80\x9d a fost luat\xc4\x83 de Academia Rom\xc3\xa2n\xc4\x83 \xc3\xaen 1993._NEWLINE_Cu toate acestea \xc3\xaen noua edi\xc8\x9bie a \xe2\x80\x9eDic\xc8\x9bionarului ortografic al limbii rom\xc3\xa2ne (ortoepic, morfologic, cu norme de punctua\xc8\x9bie)\xe2\x80\x9d se aplic\xc4\x83 Hot\xc4\x83r\xc3\xa2rea Adun\xc4\x83rii generale a Academiei Rom\xc3\xa2ne din 17 februarie 1993 privind la revenirea la \xe2\x80\x9e\xc3\xa2\xe2\x80\x9d \xc8\x99i \xe2\x80\x9esunt\xe2\x80\x9d \xc3\xaen ortografia limbii rom\xc3\xa2ne. \xe2\x80\x9eDic\xc8\x9bionarul ortografic al limbii rom\xc3\xa2ne (ortoepic, morfologic, cu norme de punctua\xc8\x9bie)\xe2\x80\x9d este elaborat pe baza \xe2\x80\x9eDic\xc8\x9bionarului ortografic cu elemente de ortoepie \xc8\x99i morfologie\xe2\x80\x9d, ap\xc4\x83rut la Chi\xc8\x99in\xc4\x83u \xc3\xaen anul 1990, care, la r\xc3\xa2ndul lui, a fost preg\xc4\x83tit dup\xc4\x83 \xe2\x80\x9eDic\xc8\x9bionarul ortografic, ortoepic \xc8\x99i morfologic al limbii rom\xc3\xa2ne\xe2\x80\x9d, publicat la Editura Academiei Rom\xc3\xa2ne \xc3\xaen anul 1982, \xc8\x99i reprezint\xc4\x83, \xc3\xaen esen\xc8\x9b\xc4\x83, o edi\xc8\x9bie ad\xc4\x83ugat\xc4\x83 a acestora. Edi\xc8\x9bia s-a \xc3\xaembog\xc4\x83\xc8\x9bit cu 25\xc2\xa0000 de unit\xc4\x83\xc8\x9bi lexicale, ajung\xc3\xa2nd astfel la cifra de 75\xc2\xa0000._NEWLINE_\xc3\x8en Republica Moldova, alfabetul chirilic a fost \xc3\xaenlocuit de cel latin \xc3\xaen 1989. Conform unui studiu AEGEE din 1997, aproape toat\xc4\x83 popula\xc8\x9bia urban\xc4\x83 moldoveneasc\xc4\x83 cunoa\xc8\x99te alfabetul latin, de\xc8\x99i mul\xc8\x9bi moldoveni de peste 30 de ani prefer\xc4\x83 literele chirilice._NEWLINE_\xc3\x8en 2016,Limba rom\xc3\xa2n\xc4\x83 in Republica Moldova s-a aliniat mai mult cu cea Rom\xc3\xa2n\xc4\x83 literar\xc4\x83 prin oficializarea \xc3\xaenlocuirii lui \xc3\xae in \xc3\xa2 (exemplu: \xe2\x80\x9dPurt\xc3\xaend\xe2\x80\x9d,\xe2\x80\x9dAv\xc3\xaend\xe2\x80\x9d devin \xe2\x80\x9dPurt\xc3\xa2nd\xe2\x80\x9d,\xe2\x80\x9dAv\xc3\xa2nd\xe2\x80\x9d)\n_START_SECTION_\nVocabular\n_START_PARAGRAPH_\n\xc3\x8en 2003, Vasile Stati, un promotor al argumentului \xe2\x80\x9emoldovenist\xe2\x80\x9c, a publicat un dic\xc8\x9bionar moldovenesc-rom\xc3\xa2n, cu o prefa\xc8\x9b\xc4\x83 virulent\xc4\x83,cu argumente \xc8\x99ubrede \xc8\x99i cu scopul declarat de a demonstra c\xc4\x83 \xc3\xaen cele dou\xc4\x83 \xc8\x9b\xc4\x83ri se vorbesc \xe2\x80\x9dlimbi diferite\xe2\x80\x9d. Lingvi\xc8\x99tii Academiei Rom\xc3\xa2ne au declarat c\xc4\x83 toate cuvintele moldovene\xc8\x99ti sunt de asemenea cuvinte rom\xc3\xa2ne\xc8\x99ti. \xc8\x98i \xc3\xaen Republica Moldova, \xc8\x99eful Institutului de Lingvistic\xc4\x83 din cadrul Academiei de \xc8\x98tiin\xc8\x9be a Moldovei, Ion B\xc4\x83rbu\xc8\x9b\xc4\x83, a descris dic\xc8\x9bionarul ca fiind o \xe2\x80\x9eabsurditate, servind scopuri politice\xe2\x80\x9c. Aceste reac\xc8\x9bii academice au fost catalogate ca tendin\xc8\x9be expansioniste rom\xc3\xa2ne\xc8\x99ti de c\xc4\x83tre Stati, care a acuzat guvernul rom\xc3\xa2n de aceasta \xc3\xaen fa\xc8\x9ba forurilor interna\xc8\x9bionale.\xc3\x8encerc\xc4\x83rile lui Stati de a denigra Limba Rom\xc3\xa2n\xc4\x83 literar\xc4\x83 au r\xc4\x83mas \xc3\xaen van \xc3\xaentruc\xc3\xa2t Limba \xe2\x80\x9dMoldoveneasc\xc4\x83\xe2\x80\x9d este o alt\xc4\x83 denumire neoficial\xc4\x83 a Limbii Rom\xc3\xa2ne,lucru consfin\xc8\x9bit mai t\xc3\xa2rziu \xc8\x99i de organele de stat din Republica Moldova.\n_START_SECTION_\nBilingvism\n_START_PARAGRAPH_\nGraiul moldovenesc \xc3\xaembog\xc4\x83\xc8\x9bit cu elemente de vocabular din limba rus\xc4\x83 este preponderent folosit la nivel na\xc8\x9bional. \xc3\x8en ora\xc8\x99e (cu excep\xc8\x9bia Transnistriei), rom\xc3\xa2na moldoveneasc\xc4\x83 \xc8\x99i rusa sunt folosite \xc3\xaentr-un raport de 50:50, de\xc8\x99i dialectul moldovenesc c\xc3\xa2\xc8\x99tig\xc4\x83 teren \xc3\xaen ultimii ani ca limb\xc4\x83 oficial\xc4\x83 \xc8\x99i limb\xc4\x83 vorbit\xc4\x83 de obicei._NEWLINE_Un fenomen frecvent este folosirea cuvintelor \xc8\x99i construc\xc8\x9biilor ruse\xc8\x99ti, a calcurilor de form\xc4\x83 \xc8\x99i sens \xc3\xaen limba vorbit\xc4\x83 \xc3\xaen Moldova. De obicei, cuv\xc3\xa2ntul rus vine declinat dup\xc4\x83 regulile gramaticale ale limbii rom\xc3\xa2ne. Exist\xc4\x83 totu\xc8\x99i cazuri c\xc3\xa2nd o astfel de adaptare la forma de plural a substantivului este greoaie sau chiar imposibil\xc4\x83 din punct de vedere fonetic. \xc3\x8en acest caz, cuv\xc3\xa2ntului \xc3\xaei este ata\xc8\x99at un articol enclitic la forma sa rus\xc4\x83 de plural. Elocvente pentru aceast\xc4\x83 situa\xc8\x9bie, care apare la substantivele ruse\xc8\x99ti terminate \xc3\xaen \xe2\x80\x9e-\xd1\x87\xd0\xba\xd0\xb0\xe2\x80\x9d, \xe2\x80\x9e-\xd0\xb6\xd0\xba\xd0\xb0\xe2\x80\x9d (\xc8\x99i analog la cele cu termina\xc8\x9bia \xe2\x80\x9e-\xd1\x81\xd0\xba\xd0\xb0\xe2\x80\x9d, \xe2\x80\x9e-\xd1\x88\xd0\xba\xd0\xb0\xe2\x80\x9d, \xe2\x80\x9e-\xd0\xb2\xd0\xba\xd0\xb0\xe2\x80\x9d printre altele) sunt exemple ca \xe2\x80\x9etapocichile\xe2\x80\x9d (pantofii sport), \xe2\x80\x9ebulocichile\xe2\x80\x9d (chiflele), \xe2\x80\x9eleajchile\xe2\x80\x9d (b\xc4\x83t\xc4\x83toarele), \xe2\x80\x9esosischile\xe2\x80\x9d (c\xc3\xa2rn\xc4\x83ciorii), \xe2\x80\x9eslivchile\xe2\x80\x9d (cremele). Vocabularul cultural \xc8\x99i terminologia \xc8\x99tiin\xc8\x9bific\xc4\x83 sunt aliniate \xc3\xaen schimb limbii rom\xc3\xa2ne.\n_START_SECTION_\nSitua\xc8\x9bia lingvistic\xc4\x83 \xc3\xaen st\xc3\xa2nga Nistrului\n_START_PARAGRAPH_\nA\xc8\x99ez\xc4\x83minte moldovene\xc8\x99ti sunt men\xc8\x9bionate \xc3\xaen st\xc3\xa2nga Nistrului \xc3\xaenc\xc4\x83 din secolul XVII, cu toate c\xc4\x83 acestea nu au f\xc4\x83cut niciodat\xc4\x83 parte din Principatul Moldovei. P\xc3\xa2n\xc4\x83 la includerea acestui spa\xc8\x9biu \xc3\xaen Imperiul Rus la sf\xc3\xa2r\xc8\x99itul secolului XVIII, a\xc8\x99ez\xc4\x83rile s-au aflat sub st\xc4\x83p\xc3\xa2nirea t\xc4\x83tarilor, cu excep\xc8\x9bia nordului inclus \xc3\xaen Regatul Poloniei. Odat\xc4\x83 cu formarea \xc3\xaen 1924 a Republicii Sovietice Socialiste Autonome Moldovene\xc8\x99ti, limba rom\xc3\xa2n\xc4\x83 a fost introdus\xc4\x83 \xc3\xaen educa\xc8\x9bie, pres\xc4\x83 \xc8\x99i publicistic\xc4\x83. P\xc3\xa2n\xc4\x83 \xc3\xaen 1928 s-a dezvoltat limba rom\xc3\xa2n\xc4\x83, scris\xc4\x83 ini\xc8\x9bial cu caractere chirilice \xe2\x80\x93 pentru acomodarea popula\xc8\x9biei, iar mai apoi cu alfabetul latin. Aceast\xc4\x83 dezvoltare a fost \xc3\xaentrerupt\xc4\x83 \xc3\xaen anii urm\xc4\x83tori, \xc3\xaen scopul sincroniz\xc4\x83rii cu politica de proletcultism a Uniunii Sovietice, care cerea anularea realiz\xc4\x83rilor progresive ale societ\xc4\x83\xc8\x9bii civile. Acest fapt a afectat \xc8\x99i idiomul moldovenesc care trebuia s\xc4\x83 func\xc8\x9bioneze ca o limb\xc4\x83 independent\xc4\x83 fa\xc8\x9b\xc4\x83 de limba rom\xc3\xa2n\xc4\x83, politic\xc4\x83 al c\xc4\x83rui principal sus\xc8\x9bin\xc4\x83tor era lingvistul Leonid Madan. Noile norme fonetice \xc8\x99i gramaticale, precum \xc8\x99i neologismele introduse nu s-au bucurat de succes \xc8\x99i au fost eliminate \xc3\xaen 1932, fapt urmat de adoptarea normei literare a limbii rom\xc3\xa2ne cu alfabet latin. Acest status quo nu a durat dec\xc3\xa2t p\xc3\xa2n\xc4\x83 la apari\xc8\x9bia teroriei staliniste \xc3\xaen 1938, a c\xc4\x83rei victime au fost \xe2\x80\x9erom\xc3\xa2nizatorii\xe2\x80\x9d, al\xc4\x83turi de milioane de al\xc8\x9bi \xe2\x80\x9edu\xc8\x99mani ai poporului\xe2\x80\x9d. Limba standard a fost din nou scris\xc4\x83 cu caractere chirilice \xc8\x99i \xc3\xaembog\xc4\x83\xc8\x9bit\xc4\x83 cu cuvinte de sorginte rus\xc4\x83, dup\xc4\x83 o norm\xc4\x83 construit\xc4\x83 de I. C. Ciobanu._NEWLINE_\xc3\x8en iunie 1940, dup\xc4\x83 22 de ani de la unirea din 1918, Uniunea Sovietic\xc4\x83 reocupa Basarabia \xc8\x99i ocupa Bucovina de Nord \xc8\x99i \xc8\x9binutul Her\xc8\x9ba. Un an mai t\xc3\xa2rziu, Rom\xc3\xa2nia a atacat URSS-ul, ca parte a Opera\xc8\x9biunii Barbarossa \xc8\x99i a eliberat \xc8\x9binuturile vremelnic ocupate, \xc3\xaen acela\xc8\x99i timp ocup\xc3\xa2nd \xc8\x99i teritoriile dintre Bug \xc8\x99i Nistru (care au primit prin extensie numele de Transnistria). Dup\xc4\x83 o perioad\xc4\x83 de numai 3 ani \xc3\xaen care limba \xc8\x99i alfabetul moldovene\xc8\x99ti au fost \xc3\xaenlocuite de limba rom\xc3\xa2n\xc4\x83 \xc8\x99i grafia latin\xc4\x83, zona a fost reocupat\xc4\x83 de URSS \xc3\xaen 1944 \xc8\x99i a r\xc4\x83mas \xc3\xaen cadrul statului unional sovietic p\xc3\xa2n\xc4\x83 la disolu\xc8\x9bia acestuia \xc3\xaen 1991. Dup\xc4\x83 r\xc4\x83zboi, conducerea sovietic\xc4\x83 a renun\xc8\x9bat la planurile de introducere a unei limbi de stat bazat\xc4\x83 pe dialectul moldovenesc, urm\xc3\xa2nd ca dup\xc4\x83 mai multe concesii limba rom\xc3\xa2n\xc4\x83 s\xc4\x83 devin\xc4\x83 limba standard, dar scris\xc4\x83 \xc3\xaenc\xc4\x83 cu caractere chirilice. Statutul limbii \xc3\xaen Transnistria era p\xc3\xa2n\xc4\x83 \xc3\xaen 1989 identic cu cel din Basarabia, de\xc8\x99i \xc3\xaen mediul cotidian rom\xc3\xa2na avea o importan\xc8\x9b\xc4\x83 mult mai redus\xc4\x83 \xc3\xaen st\xc3\xa2nga Nistrului \xe2\x80\x93 o cauz\xc4\x83 a acestui fapt era \xc8\x99i faptul c\xc4\x83 moldovenii constituiau doar 40% din popula\xc8\x9bie, iar prestigiul limbii era chiar \xc8\x99i printre ei mai sc\xc4\x83zut dec\xc3\xa2t \xc3\xaen restul RSS Moldovene\xc8\x99ti. \xc3\x8en timp ce deja \xc3\xaen 1989 \xc3\xaen Basarabia limba era denumit\xc4\x83 \xe2\x80\x9erom\xc3\xa2n\xc4\x83\xe2\x80\x9d, fiind introdus \xc8\x99i alfabetul latin, autorit\xc4\x83\xc8\x9bile de la est de Nistru \xc8\x99i-au declarat unilateral independen\xc8\x9ba fa\xc8\x9b\xc4\x83 de Republica Moldova \xc8\x99i au adoptat rusa, ucraineana \xc8\x99i \xe2\x80\x9emoldoveneasca\xe2\x80\x9d ca limbi oficiale. De fapt \xc3\xaens\xc4\x83, limba de stat \xc3\xaen republica separatist\xc4\x83 nistrean\xc4\x83 este rusa, dominant\xc4\x83 \xc3\xaen mediul urban, \xc3\xaen special \xc3\xaen capitala Tiraspol. \xc3\x8en mass media este folosit\xc4\x83 \xc8\x99i a\xc8\x99a-numita \xe2\x80\x9emoldoveneasc\xc4\x83\xe2\x80\x9d, limba rom\xc3\xa2n\xc4\x83 standard scris\xc4\x83 cu alfabetul chirilic. Universitatea, care a folosit pentru o perioad\xc4\x83 de timp alfabetul latin, a fost mutat\xc4\x83 la Chi\xc8\x99in\xc4\x83u. Astfel, Universitatea de Stat din Tiraspol se afl\xc4\x83 \xc3\xaen Chi\xc8\x99in\xc4\x83u, iar la Tiraspol func\xc8\x9bioneaz\xc4\x83 Universitatea Nistean\xc4\x83 \xc8\x98evcenco. \xc3\x8en general, dialectul moldovenesc joac\xc4\x83 un rol periferic \xc3\xaen mediul din st\xc3\xa2nga Nistrului._NEWLINE_Republica s-a autodenumit \xe2\x80\x9eNistrenia\xe2\x80\x9d. Numele de \xe2\x80\x9eTransnistria\xe2\x80\x9d era folosit \xc3\xaen Rom\xc3\xa2nia \xc3\xaenaintea izbucnirii celui de Al Doilea R\xc4\x83zboi Mondial, f\xc4\x83r\xc4\x83 a poseda conota\xc8\x9bii speciale. \xc3\x8en URSS \xc3\xaens\xc4\x83, numele f\xc4\x83cea referire la regimul de ocupa\xc8\x9bie rom\xc3\xa2no-german asupra teritoriului dintre Nistru \xc8\x99i Bug (cu centrul la Odessa) din perioada 1941-1944, motiv pentru care termenul este evitat \xc3\xaen zilele noastre. Cu toate acestea, termenul \xe2\x80\x9eNistrenia\xe2\x80\x9d se conformeaz\xc4\x83 normei lingvistice rom\xc3\xa2ne\xc8\x99ti._NEWLINE_\xc3\x8en vara lui 2004, mili\xc8\x9biile separatiste au \xc3\xaenceput s\xc4\x83 \xc3\xaenchid\xc4\x83 \xc8\x99colile din Transnistria \xc3\xaen care se preda limba rom\xc3\xa2n\xc4\x83 cu alfabet latin, iar p\xc4\x83rin\xc8\x9bii \xc8\x99i elevii care s-au opus au fost aresta\xc8\x9bi. O parte din elevii care au luptat la acea vreme pentru a se putea exprima \xc3\xaen limba rom\xc3\xa2n\xc4\x83 \xc8\x99i-au petrecut s\xc4\x83rb\xc4\x83torile de iarn\xc4\x83 din 2004 \xc3\xaen Rom\xc3\xa2nia la invita\xc8\x9bia Ministerului Afacerilor Externe. \xc8\x98colile rom\xc3\xa2ne\xc8\x99ti \xc3\xaenchise au fost apoi redeschise, \xc3\xaens\xc4\x83 acestea au statut de \xe2\x80\x9e\xc8\x99coli neguvernamentale\xe2\x80\x9d, \xc8\x99i \xc3\xaen consecin\xc8\x9b\xc4\x83 nu primesc fonduri de la autorit\xc4\x83\xc8\x9bile RMN. Potrivit agen\xc8\x9biei de pres\xc4\x83 oficiale de la Tiraspol, Olivia-Press, \xc3\xaen \xc8\x99colile din st\xc3\xa2nga Nistrului, 11\xc2\xa0200 de elevi \xc3\xaenva\xc8\x9b\xc4\x83 \xc3\xaen \xe2\x80\x9elimba moldoveneasc\xc4\x83\xe2\x80\x9d (cu alfabetul chirilic), \xc3\xaen vreme ce 3.400 de elevi sunt \xc3\xaenscri\xc8\x99i \xc3\xaen cele 6 institu\xc8\x9bii de \xc3\xaenv\xc4\x83\xc8\x9b\xc4\x83m\xc3\xa2nt neguvernamentale \xc3\xaen care se \xc3\xaenva\xc8\x9b\xc4\x83 \xc3\xaen \xe2\x80\x9elimba rom\xc3\xa2n\xc4\x83\xe2\x80\x9d (cu alfabetul latin).\n_START_SECTION_\nWikipedia moldoveneasc\xc4\x83\n_START_PARAGRAPH_\nExpansiunea Wikipediei \xc3\xaen primii s\xc4\x83i ani a condus printre altele la apari\xc8\x9bia unei edi\xc8\x9bii \xc3\xaen limba moldoveneasc\xc4\x83 \xc3\xaen 2003, urmare a faptului c\xc4\x83 aceast\xc4\x83 limb\xc4\x83 avea atribuite \xc3\xaen standardul ISO 639 codurile mo \xc8\x99i mol, distincte de cele ale limbii rom\xc3\xa2ne ro \xc8\x99i rou/ron. Acest proiect permitea scrierea articolelor at\xc3\xa2t \xc3\xaen alfabetul latin c\xc3\xa2t \xc8\x99i \xc3\xaen cel chirilic (oficial \xc3\xaen RSSM \xc3\xaenainte de 1989, \xc8\x99i p\xc3\xa2n\xc4\x83 \xc3\xaen zilele noastre \xc3\xaen Transnistria). Ca urmare a faptului c\xc4\x83 nu s-au g\xc4\x83sit suficien\xc8\x9bi contributori doritori de a redacta sau translitera articole \xc3\xaen alfabetul chirilic, num\xc4\x83rul articolelor a r\xc4\x83mas foarte redus \xc8\x99i Wikipedia moldoveneasc\xc4\x83 func\xc8\x9biona \xc3\xaen mare m\xc4\x83sur\xc4\x83 ca un portal cu trimiteri spre Wikipedia \xc3\xaen limba rom\xc3\xa2n\xc4\x83. Dup\xc4\x83 numeroase \xc8\x99i aprinse discu\xc8\x9bii, cu argumente at\xc3\xa2t tehnice c\xc3\xa2t \xc8\x99i lingvistice \xc8\x99i identitare, proiectul a fost \xc3\xaen cele din urm\xc4\x83 sistat \xc3\xaen anul 2006, dat fiind c\xc4\x83 limba moldoveneasc\xc4\x83 \xc8\x99i limba rom\xc3\xa2n\xc4\x83 nu sunt dou\xc4\x83 limbi diferite, ci dou\xc4\x83 denumiri diferite pentru aceia\xc8\x99i limb\xc4\x83.'